b"\n_START_ARTICLE_\nMenceyat de G\xc3\xbc\xc3\xadmar\n_START_PARAGRAPH_\nG\xc3\xbc\xc3\xadmar era un dels nou menceyats en qu\xc3\xa8 fou dividida l'illa can\xc3\xa0ria de Tenerife despr\xc3\xa9s de la mort del mencey Tinerfe, a l'\xc3\xa8poca anterior a la conquesta de les illes per part de la Corona de Castella. Ocupava l'extensi\xc3\xb3 dels actuals municipis d'El Rosario, Candelaria, Arafo, G\xc3\xbc\xc3\xadmar i parts de Santa Cruz de Tenerife i San Crist\xc3\xb3bal de La Laguna. Els seus menceys foren Sortib\xc3\xa1n, Acaymo, Dadarmo i A\xc3\xb1aterve._NEWLINE_Cap a 1450 es fund\xc3\xa0 a la zona de la moderna ciutat de Candelaria un eremitori format per tres frares dirigits per Alfonso de Bola\xc3\xb1os, considerat l'\xc2\xabAp\xc3\xb2stol de Tenerife\xc2\xbb. Aquests religiosos vivien entre els guanches, parlant la seva llengua i en varen batejar molts. Aquesta missi\xc3\xb3 duraria fins a dates pr\xc3\xb2ximes a l'inici de la conquesta. En aquest regne aborigen va tenir lloc l'aparici\xc3\xb3 de la imatge de la Verge de Candelaria."